Virallinen lehti nro C 013 , 18/01/1999 s. 0009



KIRJALLINEN KYSYMYS E-0838/98 esittäjä(t): Roberta Angelilli (NI) komissiolle (26. maaliskuuta 1998) Aihe: Oletetut säännönvastaisuudet Enfap UIL:n toteuttamassa ammatilliseen koulutukseen tarkoitettujen ESR:n varojen hallinnassa Viime aikoina on ollut uutisia uusista epäselvyyksistä, jotka koskevat ammatilliseen koulutukseen tarkoitettujen varojen hallintaa Latiumin alueella. Italian kansallisen sosiaalihuollon laitoksen johtaja Penna lähetti Latiumin alueen budjetista vastaavalle Angiolo Marronille 7. helmikuuta päivätyn kirjeen, jossa hän ilmoitti, että yksi ammatillista koulutusta hallinnoivista laitoksista, Enfap UIL, on jättänyt maksamatta vuodesta 1992 lähtien 13 miljardia liiraa sosiaaliturvamaksuja, jotka oli tarkoitettu sen omille työntekijöille. Tästä huolimatta vuoden 1997 maaliskuun ja joulukuun välisenä aikana Latiumin alue myönsi Enfapille noin 10 miljardia liiraa ammatilliseen koulutukseen voimassa olevien sopimusten mukaisesti. Aikaisemminkin oli ollut epäselvyyksiä ammatillisen koulutuksen hallinnassa Latiumissa. Yksi esimerkki on tutkimus, joka tehtiin aikaisemmin esittämieni kysymysten johdosta. Tapaus johti siihen, että hallinnoivat laitokset asetettiin syytteeseen petoksesta ja lain rikkomisesta. Näiden tutkinnan alaisten laitosten joukossa oli myös Enfap, joka kuitenkin hyväksyttiin ESR:n tuensaajaksi ja jolle myönnettiin noin 40 koulutuskurssia. Ottaen huomioon edellä mainitun, kysyn seuraavaa: 1. Oliko komissio tietoinen tästä tapauksesta? 2. Eikö se pidä tarpeellisena ryhtyä tutkimaan uudelleen ammatilliseen koulutukseen myönnettävien ESR:n varojen hallintaa Latiumin alueella? 3. Eikö se katso tarpeelliseksi pyytää, että sopimuksia ei tehdä tutkinnan alaisten laitosten kanssa ennen kuin tapaukset on selvitetty oikeudessa? 4. Mikä on komission kanta tähän tapaukseen? Komission jäsenen Pádraig Flynninkomission puolesta antama täydentävä vastaus (3. elokuuta 1998) Osana komission jäsenvaltiossa tekemää tutkimusta Latiumin alueen hallinto on toimittanut komissiolle tietoja. Alueen hallinto on korostanut sitä, että se, ettei Ente nazionale formazione addestramento professionale (ENFAP) ole maksanut INPS:lle (kansalliselle sosiaalivakuutuslaitokselle) osaa sosiaaliturvamaksuista, ei oikeuta keskeyttämään niiden maksujen suorittamista, jotka alue on järjestölle velkaa sen toiminnan vuoksi - mukaan lukien koulutustoiminta, jonka rahoitukseen Euroopan sosiaalirahasto (ESR) osallistuu. Suojatoimenpiteet, joihin alueen hallinto ryhtyi INPS:n johtajan ilmoitettua ENFAP:in veloista ja eritotenkin ENFAP:ille suoritettavien maksujen keskeyttämisestä, ovat luonteeltaan tilapäisiä. Alueen hallinto on päättänyt myöhemmin asianajajien lausunnon mukaisesti sallia ENFAP:ille jo uskottujen toimintojen toteuttamisen otettuaan ensin huomioon kaikki asiaan liittyvät etunäkökohdat. Sitä vastoin ENFAP:in toteutettavaksi tulevaisuudessa myönnettävistä toiminnoista tehtävää päätöstä on lykätty lähikuukausiin. Komissio on edelleen yhteydessä alueen hallintoon niistä asiakysymyksistä, jotka eivät kuulu kansallisen lainsäädännön piiriin. Komissio seuraa tarkasti sitä, että ENFAP täyttää ne tehtävät, joiden rahoittamiseen Euroopan sosiaalirahasto osallistuu. Komissio pidättää itselleen tarvittaessa oikeuden puuttua asioihin. Lisäksi komissio huomauttaa, että arvoisan parlamentin jäsenen kirjalliseen kysymykseen E-3648/95 annetun vastauksen(1) jälkeen komissio on saanut Italian viranomaisilta tiedonannon, joka liittyy rakennepolitiikan rahoituksen epäsäännönmukaisuuksista ja aiheettomasti maksettujen summien takaisinperinnästä sekä tätä alaa koskevan tiedotusjärjestelmän perustamisesta 11. heinäkuuta 1994 annettuun komission asetukseen (EY) 1681/94(2). Tiedonannossa ilmoitetaan asetuksessa kuvatun oikeudellisen menettelyn käynnistämisestä. Komissio ei ole tähän mennessä saanut tätä menettelyä koskevia uusia tietoja, joiden perusteella se voisi päättää toimintalinjastaan. (1) EYVL C 173, 17.6.1996. (2) EYVL L 178, 12.7.1994.